text: Blotter blev fotograferet
  04 januar 2014 kl. 10.11
  En ung kvinde tænkte hurtigt og tog et billede, da en mand blottede sig for hende i et tog. Manden er anholdt.
  En 19-årig kvinde bevarede fredag aften overblikket, da en ellers ubehagelig episode udspillede sig i toget fra Sønderborg mod Kolding.
  Pludselig stod en mand foran hende med bukserne trukket ned om anklerne.
  Men bedst som blotteren stod og onanerede, hev kvinden sin mobiltelefon frem og tog et billede af ham.
  - Det lykkedes hende at tage et billede af hans ansigt, siger vagtchef Henrik Dam, Sydøstjyllands Politi.
  Den 43-årige blotter hoppede af toget i Kolding umiddelbart efter, men kvinden fik billedet overleveret til ordensmagten.
  - Og kort tid efter kunne vi anholde ham i Kolding midtby, siger vagtchefen.
  Episoden fandt sted i går aftes.
  